*Tämä artikkeli käsittelee kuntaa Satakunnassa. Eura on ollut myös Tarvasjoen entisaikainen nimi.*

**Eura** on kunta Satakunnassa. Kunnassa asuu 11 181 ihmistä ja sen pinta-ala on 630,20 km2, josta 51,33 km2 on vesistöjä. Väestötiheys on 19,32 asukasta/km2. Euran nimikkolintu on härkälintu ja nimikkokasvi pähkinäpensas.

Euran keskustaajamassa oli vuoden 2011 lopussa 6 587 asukasta. Euran naapurikuntia ovat Eurajoki, Harjavalta, Kokemäki, Laitila, Mynämäki, Nakkila, Pöytyä, Rauma ja Säkylä.

Maantiede ja rakennuttu ympäristö
---------------------------------

### Luonto

Auringonlasku Pyhäjärvellä
Euralaisen luonnon rikkautena ovat järvet (yli 20), sekä rehevä ja vaihteleva luonto. Satakunnan Pyhäjärvi on Lounais-Suomen suurin järvi, josta huomattava osa sijaitsee Euran alueella. Se tunnetaan kalaisuudestaan ja vapaa-ajanviettokohteena. Euran Honkilahden Koskeljärvi on Suomen tunnetuimpia lintujärviä. Erämaisen järven rannat on pääosin suojeltu. Järvelle on rakennettu lintutorni ja pysähdyspaikkoja luonnossa liikkumista harrastaville. Euran läpi virtaa Eurajoki, joka alkaa Satakunnan Pyhäjärvestä ja laskee Eurajoen kunnassa Olkiluodon pohjoispuolelta Pohjanlahteen.*lähde?*

Syksyllä 2023 kerrottiin, että Luonnonperintösäätiö suojelee Euran Mannilasta noin viiden hehtaarin kokoisen metsäalueen. Vuonna 2010 säätiö suojeli euralaisen Hömötiaisenmetsän.

### Kylät

Eura
Euran kylät vuonna 1928:  
1. Kauttua, 2. Vähävahe, 3. Isovahe, 4. Kirkonkylä, 5. Sorkkinen, 6. Lähteenoja, 7. Vaani, 8. Pappila, 9. Turajärvi, 10. Naarjoki, 11. Mestilä.
Ennen kuntaliitoksia Eurassa oli 10 kylää ja yksinäistilaa: Kirkonkylä, Sorkkinen, Euran pappila, Vaani (yksinäistila), Lähteenoja (yksinäistila), Soupas (yksinäistila), Isovahe (yksinäistila), Vähävahe (yksinäistila), Kauttua, Mestilä, Naarjoki ja Turajärvi.

Hinnerjoki
Hinnerjoella on 4 kylää: Hinnerjoki, Kivijärvi, Korpi ja Vaaljoki.

Honkilahti
Honkilahdella on 7 kylää: Auvainen, Haveri, Honkilahti (Kirkonkylä), Komoinen, Lellainen, Löyttylä ja Mannila.

Kiukainen
Kiukaisissa on 9 kylää: Eurakoski, Harola, Kiukainen, Köylypolvi, Laihia, Laukola, Mäkelä, Panelia ja Rahvola.

### Puistot

Eurassa sijaitsevia puistoja ovat: Arvi Pohjalaisen puisto, Kustaa Järvisen aukio, Ruukinpuisto, Räisälä-puisto, Syreenipuisto ja Veikko Tuomen polku.

### Valtakunnallisesti merkittävät rakennetut kulttuuriympäristöt

Kauttuan Paperitehdas
Eurassa sijaitsevia valtakunnallisesti merkittäviä kulttuuriympäristöjä ovat: Euran kirkkoympäristö, Hinnerjoen kirkonkylä, Kauttuan ruukki- ja paperitehdasyhdyskunta, Köyliönjokilaakson ympäryskylät, Lapinjokilaakson kylä- ja viljelymaisema, Nuoranteen talot ja Panelian kylä.

Historia
--------

*Katso myös: Kauttuan kylän historia*
### Esihistoriallinen aika

Eura on esihistorialtaan Suomen merkittävimpiä kuntia ja sieltä on tehty löytöjä kivikaudelta asti. Honkilahden Kolmhaaran asuinpaikka on yksi Suomen tunnetuimmista kivikauden asuinalueista. Sieltä on löydetty esimerkiksi meripihkakoruja.

Pronssikaudella asutus oli keskittynyt Panelianlahden rannalle ja sinne rakennettiin mahtavia kiviröykkiöhautoja.

Eurassa on poikkeuksellisen runsaita rautakautisia löytöjä muun muassa Käräjämäellä, Luistarissa ja Pappilanmäellä. Tämä johtuu siitä, että Eurassa oli käytössä jo 500- ja 600-lukujen vaihteessa käytössä ruumishautaus. Samoihin aikoihin tapa oli käytössä Euran lisäksi Suomen alueella vain Köyliön seudulla. Erityisesti Luistarin ruumishaudoista on löydetty merkkejä vauraasta ja elinvoimaisesta rautakauden yhteisöelämästä. Luistari on suurin tutkittu viikinkiajan hautakalmisto Pohjoismaissa. Puolen hehtaarin alueelta on tutkittu yli 1300 hautaa. Alueen tunnetuin hauta, Euran emännän hauta, löydettiin ensimmäisenä kaivauskesänä vuonna 1969.

Pappilanmäeltä taas on löydetty muun muassa 600-luvun lopulta peräisin oleva miekkahauta, ristiretkiajalta oleva hopeakoristeinen miekka sekä viikinkiaikaisesta haudasta löytynyt Euran sydän. Haudasta löytyi koristeellinen nahkavyö, jossa oli 16 sydämenmuotoista helaa. Kalevala Koru käytti sydäntä Euran sydän -korujensa mallina. Vuonna 2023 sydämestä tehtiin Euran kunnan logo.

### 1500–1899

1500-luvulla Eurajoen koskien yhteyteen tehtiin viljamyllyjä, joista kaksi kuului piispalle ja yksi Yläneen kartanolle.

Kauttuan ruukin alue syntyi vuonna 1689, kun myllyoikeuksien ja koskien haltija, vapaaherra Lorenz Creutz sai vuorikollegiolta luvan perustaa rautaruukin Kauttuan kosken partaalle. Hän oli perehtynyt raudanvalmistukseen Keski-Euroopassa. Rauta tuotiin aluksi Teijosta, myöhemmin Ruotsista ja Kullaan Leineperistä. Creutzin jälkeen ruukista vastasivat Timm- ja Falck-suvut.

Vuonna 1817 Euran pitäjän Honkilahden kappelin Auvaisten kylässä seppä Juhana Uusikartano koki voimakkaan herätyksen. Hyppyherätyksenä tunnettu liike laajeni voimakkaasti ja vaikutti rukoilevaisuuden elpymiseen Lounais-Suomen alueella.

Kauttuan Ruukinpuiston alueella oleva rakennuskanta on pääosin 1800-luvulta. Ruukinpuistossa sijaitsee muun muassa vuonna 1802 valmistunut Kauttuan Ruukinkartano, joka edustaa uusklassista rakennustyyliä. 1910-luvulla kartanosta tehtiin paperitehtaan konttori, 1940-luvulla sitä alettiin käyttää klubina ("Kauttuan Klubi"). Vuonna 2021 rakennuksen osti Kauttuan Ruukinkartano Oy.

Kauttuan ruukki Magnus von Wrightin ikuistamana noin vuonna 1850
Kauttuan ruukin tuotanto oli suurimmillaan 1800-luvun puolivälissä. Ensimmäinen kirjasto Euran seuduilla perustettiin ilmeisesti vuoden 1852 vaiheilla, ja se on pohjana nykyiselle Euran kunnankirjastolle.*lähde?*

Vuonna 1873 liikemies Antti Ahlström osti Kauttuan ruukin. Sen toiminta alkoi taantua, kun ruukin käyttämä raudan valmistustekniikka vanheni ja kilpailu markkinoilla koveni. Ahlströmin maataloustuotanto tuotti paremmin kuin raudanvalmistus. Vuosisadan vaihteessa raudantuotannon rinnalle alettiin kehittää puunjalostusta, ensin sahaustoimintaa ja myöhemmin paperin jalostusta.

### 1900–1999

Raudan valmistus Eurassa päättyi vuonna 1907, kun Ahlström Osakeyhtiö perusti Kauttuan Paperitehtaan.

Vuonna 1989 Euraan perustettiin Pyhäjärvi-instituutti, joka on keskittynyt vesiensuojeluun ja Satakunnan elintarviketuotannon kilpailukyvyn turvaamiseen. Vuonna 1996 instituutti palkittiin Pro Maaseutu -palkinnolla avomaavihannesten kuivaamiseen ja kuivattujen kasvisten käyttöön liittyvistä tutkimuksista.

1990-luvulla Ruukinpuiston aluetta alettiin kehittää, jotta ympäristö olisi hyvässä kunnossa ja siellä sijainneet rakennukset saataisiin käyttöön. Alueen ympäristösuunnitelman teki artikkitehti Jukka Koivula.

Hallinto
--------

### Päätöksenteko

Euran kunnanvaltuustossa on 35 jäsentä ja kunnanhallituksessa yhdeksän jäsentä.

### Kunnanjohtajat

Matti Lahtinen toimi Euran kunnanjohtajana vuodesta 1987 lähtien eläkkeelle jäämiseensä asti. Hänen seuraajansa Juha Majalahti toimi kunnanjohtajana vuodesta 2015 vuoteen 2023, jolloin hän irtisanoutui eläkkeelle jäämisen vuoksi. Tammikuussa 2024 hänen seuraajakseen valittiin Euran hallintojohtajana yli viisi vuotta työskennellyt Kari Kankaanranta.

### Kuntaliitokset

Kartta Euran kuntaliitoksista. Hinnerjoki ja Honkilahti liitettiin Euraan 1970, Kiukainen 2009.
Kuntaan liitettiin vuonna 1970 Hinnerjoen ja Honkilahden kunnat. Vuonna 2009 Euraan liitettiin Kiukainen, jolloin Euran asukasluvuksi tuli noin 12 500.*lähde?*

Talous
------

Vuonna 2022 liikevaihdoltaan suurimpia yrityksiä Eurassa olivat Jujo Thermal, Kuljetusliike Y. Auramaa, Pintos, Lammela, Auramaa Logistiikka, Biolan, ETH Group, LMG Finland, Eupart ja Jaakko-Tuote. Euran kolme suurinta yritystä työntekijämäärältään olivat Auramaa Logistiikka, Jujo Thermal ja ETH Group.

Liikenne
--------

Euran kautta kulkevat Tampereen ja Rauman välinen valtatie 12 sekä Harjavallan ja Uudenkaupungin välinen kantatie 43. Vuonna 1897 liikenteelle avattu Kokemäki–Rauma-rata rakennettiin alun perin kulkemaan Kiukaisten kautta ja siltä valmistui vuonna 1913 sivuraide Kauttualle, jonne tehtiin asemarakennus ja kaksipaikkainen veturitalli. Veturitalli vaurioitui kansalaissodan aikana punaisten ajettua kaksi veturia tallin takaseinän läpi. Henkilöliikenne Kauttuan radalla lopetettiin vuonna 1953, mutta samana vuonna valmistui sivuraide Kauttuan rautatieasemalta Säkylän sokeritehtaalle. Myös Rauman radan henkilöliikenne lakkautettiin vuonna 1988, mutta sokerijuurikkaan kuljetukset Kauttuan radalla jatkuivat 2000-luvulle.

Euran lentokenttää käyttävät Euran ympäristön moottorilentäjät ja varjoliitäjät.*lähde?*

#### Etäisyyksiä Eurasta

* Rauma 35 kilometriä
* Pori 50 kilometriä
* Uusikaupunki 55 kilometriä
* Turku 85 kilometriä
* Tampere 110 kilometriä
* Helsinki 210 kilometriä

Väestö
------

Seuraavassa kuvaajassa on esitetty kunnan väestönkehitys viiden vuoden välein vuodesta 1980 lähtien. Käytetty aluejako on 1.1.2013 tilanteen mukainen.


| Euran väestönkehitys 1980–2020 |
| --- |
| Vuosi |  |  | Asukkaita |  |
| 1980 |    | 13 729 |
| 1985 |    | 13 630 |
| 1990 |    | 13 406 |
| 1995 |    | 13 438 |
| 2000 |    | 12 957 |
| 2005 |    | 12 807 |
| 2010 |    | 12 507 |
| 2015 |    | 12 128 |
| 2020 |    | 11 616 |
| Lähde: Tilastokeskus. |

### Taajamat

Vuoden 2017 lopussa Eurassa oli 11 910 asukasta, joista 8 543 asui taajamissa, 3 279 haja-asutusalueilla ja 88:n asuinpaikat eivät olleet tiedossa. Euran taajama-aste on 72,3 %. Euran taajamaväestö jakaantuu neljän eri taajaman kesken:

Suurimmat taajamat ja niiden väkiluku joulukuussa 2017

1. Euran kirkonkylä (Euran keskustaajama), 6 337
2. Panelia, 877
3. Eurakoski, 873
4. Hinnerjoki, 456

Osa Euran keskustaajamasta sijaitsee naapurikunta Säkyn puolella.

Palvelut
--------

### Koulutus

Perusopetusta annetaan Eurassa Ahmasojan koululla, Euran yhteiskoululla, Hinnerjoen koululla, Honkilahden koululla, Kauttuan koululla, Kirkonkylän koululla, Kiukaisten koululla ja Panelian koululla. Kunnassa toimii myös Euran lukio ja Sataopisto, joka antaa taiteen perusopetusta kuvataiteessa ja käsitöissä. Lisäksi kunnalla on oppilaspaikkoja Rauman ja Huittisten musiikkiopistoissa.

### Terveydenhuolto

Eura kuuluu Satakunnan hyvinvointialueeseen. Kunnassa on oma terveysasema.

### Vesi-, jäte- ja energiahuolto

Euran vesihuoltolaitos tuottaa ja jakelee talousvettä ja johtaa viemärivedet jätevedenpuhdistamoille, jossa niiden puhdistamisesta vastaa JVP-Eura Oy. Kiukaisissa ja Paneliassa jätevedet pumpataan Jokilaakson Ympäristö Oy:n toimesta Poriin. Kunnassa on kolme vedenottamoa: Vaanii, Mölsi ja Lohiluoma.

Kaukolämmön erillistuotannosta ja jakelusta vastaa Euran Energia Oy. Paneliankosken Voima toimii Euran lisäksi Eurajoella.

Ystävyyskunnat
--------------

Euran ystävyyskuntia ovat:

* Viro Harku, Viro
* Ruotsi Askersundin kunta, Ruotsi

Kulttuuri
---------

### Nähtävyydet

Terassitalo Euran Kauttualla
*Katso myös: Luettelo Euran julkisista taideteoksista ja muistomerkeistä*
*Pääartikkeli: Kauttuan ruukinpuisto*
Keväällä 2023 Kauttuan Ruukinpuistolle avattiin oma vierailukeskus, jossa esitellään alueen historiaa. Kauttuan kylän vanhimmat rakennukset ovat peräisin 1700-luvulta. Alueen tekee kiinnostavaksi erityisesti arkkitehti Alvar Aallon A. Ahlströmin Osakeyhtiön paperitehtaan tarpeisiin suunnittelemat rakennukset, joista tunnetuimmat ovat tehtaan ylemmille toimihenkilöille suunniteltu Terassitalo ja virkanaisten asuntolaksi suunniteltu Tipula (nykyään Villa Aalto). Alvar Aalto ja hänen puolisonsa arkkitehti Aino Aalto vaikuttivat Kauttualla vuosina 1937–1946, kun tehtaan pääjohtaja Harry Gullichsen tilasi perhetuttavaltaan suunnitelmat alueen uusista asunnoista. Alueen rakennuksia ovat suunnitelleet eri aikoina myös Jarl Eklund, Olav Hammarström, Pentti Ahola, Gunnar Aspelin ja arkkitehtitoimisto Siren, Borg & Åberg. Vuonna 2021 Euran kunta julkaisi mobiilisovelluksen, joka esittelee 44 Kauttuan kohdetta.

### Museot

Kiukaisten Wanha pappila
Eurassa toimii seuraavat museot: Kiukaisten Wanha Pappila, Mannilan kotiseutumuseo, Panelian kotiseutumuseo, Panelian rivimylly, Suontaustan museo ja Valon museo Hinnerjoella.

Esihistorian opetuskeskus Naurava lohikäärme esittelee Euran esihistoriallisia kaivauksia.

### Tunnettuja Eurasta kotoisin olevia henkilöitä

|  |  |  |
| --- | --- | --- |
| * Lempi Ahla, kirjailija ja suomentaja
* Väinö Alasmaa, jääkäriluutnantti
* Euran Daltonit ovat esikuvina elokuvan Pahat Pojat veljeksille
* Darude, teknomuusikko ja DJ
* Tomi Einonen, toimittaja
* Claes Wilhelm Gyldén, maanmittari
* Eija Kantola, laulaja
* Jalmari Karhula, taidemaalari, toimittaja ja kulttuurivaikuttaja
* Tuomas Keskimäki, runoilija
* Ahti Laine, puhallinmuusikko
* Jussi Lammela, laulaja
 | * Kalle Luotonen, kirjailija, ohjaaja ja näyttelijä
* Aina Lähteenoja, historioitsija ja kansanedustaja
* Carl Oscar Malm, suomalaisen viittomakielen kehittäjä
* Evert Malm, maanviljelysneuvos
* Kimmo Mattila, harmonikkataiteilija
* Marjo Niemi, kirjailija ja ohjaaja
* Pentti Niemi, kansanedustaja
* Ville Oksanen, kansalaisaktivisti ja lakimies
* Mikko Paatero, poliisiylijohtaja
* Reijo Paavilainen, kuvanveistäjä
* Ulla-Maija Paavilainen, päätoimittaja ja kirjailija
 | * Mika Peltonen, muusikko ja sanoittaja
* Puhuva Kone, rap-artisti
* Onni Rantasalo, kansanedustaja
* Viljo Rantasalo, professori
* Carl Reinhold Sahlberg, luonnontieteilijä ja professori
* Katja Syvärinen, poliitikko, kansanedustaja vuosina 1999–2003
* Kalevi Takala, lastenkirjailija
* Jorma Toiviainen, sanoittaja
* Arvid Tollet, arkkitehti
* Iisakki Vahe, kansanedustaja
 |

### Uskonto

Euran kirkko
Euran helluntaiseurakunnan kirkko lokakuussa 2009.
Vuonna 2007 Euran seurakuntaan liitettiin Hinnerjoen seurakunta ja Honkilahden seurakunta ja vuonna 2009 Kiukaisten seurakunta.

Vuonna 2018 Eurassa toimi Suomen evankelis-luterilainen kirkkoon kuuluva Euran seurakunta. Seurakuntaan kuuluu useita kirkkopiirejä: Euran kirkkopiiri, Hinnerjoen kirkkopiiri, Honkilahden kirkkopiiri, Kiukaisten kirkkopiiri ja Panelian kirkkopiiri.

Seurakunnalla on viisi kirkkorakennusta: Euran harmaakivikirkko 1898, Hinnerjoen puukirkko 1755, Honkilahden puukirkko 1759, Kiukaisten puukirkko 1761 ja Panelian kivikirkko 1950.

Lisäksi Eurassa toimii helluntaiherätykseen kuuluva Euran helluntaiseurakunta sekä Suomen ortodoksinen kirkkoon kuuluva Turun ortodoksinen seurakunta.

### Ruokakulttuuri

Euran pitäjäruoiksi nimettiin 1980-luvulla ryynimakkara, munajuusto ja Euran rinkilät. Euran rinkilät valittiin vuonna 2017 Elävän perinnön kansalliseen luetteloon. Euran rinkilät on valittu myös Satakunnan maakuntaherkuksi.

### Muinais- ja kansallispuvut

Euran muinaispuku
Euran ensimmäinen kansallispuku, sininen Euran puku valmistui vuonna 1910. Koska väriä pidettiin liian synkkänä, sotien jälkeen otettiin käyttöön uusi punainen puku. Viikinkiaikaisesta Euran emännän haudasta löytyneen juhlapuvun perusteella suunniteltiin Euran muinaispuku, joka julkaistiin vuonna 1982. Presidentti Tarja Halonen on käyttänyt Euran muinaispukua itsenäisyyspäivänä.

Urheilu
-------

### Urheiluseuratoiminta

Eurassa on yli 20 toimivaa urheiluseuraa. Tunnetuin niistä lienee Eurassa on myös kilpaurheiluseura Euran Raiku, jonka lajeja ovat lentopallo, yleisurheilu, beach volley ja petankki. Seura on voittanut pelannut naisten lentopallon SM-liigan kolme kertaa.*lähde?*

Muita isoja urheiluseuroja ovat jalkapalloseura Euran Pallo, joka pelaa Länsi-Suomen Nelosessa sekä Euran Paneliassa toimiva jääkiekkoseura Panelian Raikas, jolla on aktiivista juniorityötä.

Vuonna 1937 perustettu Euran Naisvoimistelijat kuuluu Suomen Voimisteluliittoon, samoin kuin vuonna 1946 perustettu Kiukaisten Naisvoimistelijat.

Euran urheiluseuroissa harrastaa myös esimerkiksi ammuntaa, frisbeegolfia, keilailua, lavatanssia, moottoriurheilua, ratsastusta, shakkia, sukellusta, suunnistusta, taekwondoa ja uimista.

### Menestyneitä urheilijoita 1900- ja 2000-luvulla

|  |  |
| --- | --- |
| * Tuija Helander, pikajuoksija
* Titta Keinänen, karateka
* Piia Korhonen, lentopalloilija
* Hanna Ruohomaa, jalkapalloilija
* Oskari Setänen, jääkiekkomaalivahti
 | * Jari Torkki, jääkiekkoilija
* Elias Valtonen, koripalloilija
* Ari Valvee, jalkapalloilija
* Aleksi Varttinen, jääkiekkoilija
 |

### Liikuntapaikkoja

Euran urheilukeskuksessa on muun muassa monitoimihalli, kolme jalkapallokenttää, tekonurmikenttä, jääkiekkokaukalo, ulkokoripallokenttä ja beach-volley-alueita. Liikuntapuistoja on urheilukeskuksen lisäksi myös Hinnerjoella ja Eurakosken urheilukentän lähellä. Tenniskenttiä löytyy urheilukeskuksesta ja Ruukinpuistosta. Kunnassa on myös Eura Sportcenter ja Panelian Jäähalli. Sisäliikuntapaikkoja on koulujen yhteydessä, kahden kunnallisen kunnallisen kuntosalin lisäksi Eurassa on kuusi yksityistä kuntosalia.

Euran urheilutalolla on liikunta- ja uimahalli.

Lähteet
-------

* Rosberg, J. E.; Grotenfelt, Kustavi ja Hildén, Kaarlo (toim.): *Suomenmaa: maantieteellis-taloudellinen ja historiallinen tietokirja. 3. osa, Turun ja Porin lääni*. Helsinki: Tietosanakirja-Osakeyhtiö, 1921.

### Viitteet

1. 1 2  Pinta-alat kunnittain (Excel) 1.1.2022  1.1.2022. Maanmittauslaitos. Viitattu 29.1.2022.
2. 1 2  Väkiluku kasvoi eniten Uudellamaalla vuonna 2023  31.12.2023. Tilastokeskus. Viitattu 26.1.2024.
3. ↑  Väestö iän (1-v.) ja sukupuolen mukaan alueittain, 1972–2020  31.12.2020. Tilastokeskus. Viitattu 13.5.2021.
4. ↑  Väestörakenne  26.5.2022. Tilastokeskus. Viitattu 12.9.2023.
5. ↑  Kuntien ja seurakuntien tuloveroprosentit vuonna 2024  22.11.2023. Verohallinto. Viitattu 23.1.2024.
6. ↑  Työllisyyskatsaus  31.5.2018. ELY-keskus.  Arkistoitu 15.5.2021. Viitattu 26.6.2018.
7. 1 2  Kari Kankaanranta nousi soraäänittä Euran uudeksi kunnanjohtajaksi *Yle Uutiset*.  15.1.2024. Viitattu 4.3.2024.
8. ↑  Kuntavaalit 2021, Eura Oikeusministeriö. Viitattu 23.10.2021.
9. ↑   (Arkistoitu – Internet Archive)
10. ↑  Taajamat väkiluvun ja väestöntiheyden mukaan 31.12.2011  8.2.2013. Tilastokeskus. Viitattu 22.3.2013. [vanhentunut linkki]
11. ↑  Yleistietoa kunnasta  5.11.2012. eura.fi.  Arkistoitu 29.10.2014. Viitattu 9.11.2013.
12. ↑  Pentti Linkolan perustama Luonnonperintösäätiö suojelee uuden metsän Eurassa *Yle Uutiset*.  8.9.2023. Viitattu 15.12.2023.
13. ↑  Suomenmaa: Turun ja Porin lääni (1921), s. 274
14. ↑  Suomenmaa: Turun ja Porin lääni (1921), s. 271
15. ↑  Suomenmaa: Turun ja Porin lääni (1921), s. 269
16. ↑  Suomenmaa: Turun ja Porin lääni (1921), s. 279
17. ↑  Puistot ja leikkikentät *Euran kunta*. Viitattu 13.12.2023.
18. ↑  Valtakunnallisesti merkittävät rakennetut kulttuuriympäristot RKY *www.rky.fi*. Museovirasto. Viitattu 13.12.2023.
19. 1 2 3 4 5  Elävän esihistorian Eura *Euran kunta*. Viitattu 20.12.2023.
20. 1 2 3 4 5 6  Ruukinpuiston historia - Ruukipuiston alue Eurassa *www.ruukinpuisto.fi*. Viitattu 15.12.2023.
21. 1 2  Luistari *Euran kunta*. Viitattu 15.12.2023.
22. 1 2  Pappilanmäki *Euran kunta*. Viitattu 15.12.2023.
23. 1 2  Historia | Euran esihistorialliset sydämet ensimmäistä kertaa esillä *Satakunnan Kansa*.  10.11.2023. Viitattu 20.12.2023.
24. ↑  Euran markkinointi-ilme perustuu jatkossa Eura sydämessä -teemaan *www.alasatakunta.fi*. Viitattu 20.12.2023.
25. 1 2 3  MATKAILU | Kauttuan Ruukinpuistosta eteläisen Satakunnan matkailu- ja kulttuurikohde Kaikki vanhat rakennukset korjataan uuteen käyttöön Syreeneistä ja tammista istutetaan erikoispuutarhat *Helsingin Sanomat*.  23.1.1992. Viitattu 15.12.2023.
26. ↑  Murtorinne, Eino (päätoim.): "1809-1885", *Kristinuskon historia 2000*, s. 98. 3. osa. Porvoo: Weilin+Göös, 2000. ISBN 951-35-6516-5.
27. ↑  Kauttuan Ruukinkartano *Euran kunta*. Viitattu 15.12.2023.
28. ↑  Ala-Satakunta: Pyhäjärvi-instituutille uudet tilat *Yle Uutiset*.  3.5.2022. Viitattu 20.12.2023.
29. ↑  Palkittuja | Tämänvuotisiksi Pro Maaseutu -palkinnon... *Helsingin Sanomat*.  18.2.1996. Viitattu 20.12.2023.
30. ↑  Kunnanvaltuusto *Euran kunta*. Viitattu 14.12.2023.
31. ↑  Kunnanhallitus *Euran kunta*. Viitattu 14.12.2023.
32. ↑  Kuntapomojen konkari jää kohta eläkkeelle: "Päätöksenteossa poukkoillaan liikaa" *Yle Uutiset*.  7.9.2015. Viitattu 14.12.2023.
33. ↑  Euran kunnanjohtajaksi 14 hakijaa *Yle Uutiset*.  8.12.2023. Viitattu 14.12.2023.
34. ↑  Eura - Yritykset ja työnantajat - Finder.fi *www.finder.fi*. Viitattu 15.12.2023.
35. ↑  Jussi Iltanen: *Radan varrella: Suomen rautatieliikennepaikat* (2. painos), s. 132–133. Helsinki: Karttakeskus, 2010. ISBN 978-952-593-214-3.
36. ↑  Väestö iän (1-v.) ja sukupuolen mukaan alueittain 1980 - 2015 Tilastokeskus.  Arkistoitu 6.3.2017. Viitattu 5.3.2017.
37. ↑  Taajama-aste alueittain 31.12.2017  28.9.2017. Tilastokeskus.  Arkistoitu 16.7.2019. Viitattu 2.12.2018.
38. 1 2  Taajama- ja haja-asutusalueväestö iän ja sukupuolen mukaan kunnittain 31.12.2017  28.9.2017. Tilastokeskus.  Arkistoitu 14.7.2019. Viitattu 2.12.2018.
39. ↑  Peruskoulut *Euran kunta*. Viitattu 14.12.2023.
40. ↑  Varhaiskasvatus ja koulutus *Euran kunta*. Viitattu 14.12.2023.
41. ↑  Taiteen perusopetus *Euran kunta*. Viitattu 20.12.2023.
42. ↑  Euran terveysasema *Satakunnan hyvinvointialue*. Viitattu 14.12.2023.
43. ↑  Vesihuolto *Euran kunta*. Viitattu 14.12.2023.
44. ↑  Euran Energia Oy *www.euranenergia.fi*. Viitattu 14.12.2023.
45. ↑  Yritys *paneliankoskenvoima.fi*. Viitattu 15.12.2023.
46. ↑  Kansainvälinen toiminta ja yhteistyö *Euran kunta*. Viitattu 15.12.2023.
47. ↑  Matkailu | Kauttuan ruukinpuistoon valmistuva vierailukeskus aukeaa keväällä – Tämän verran pääsyliput maksavat *Satakunnan Kansa*.  4.10.2022. Viitattu 16.1.2024.
48. ↑  Kauttuan Ruukinpuiston Vierailukeskus *Euran kunta*. Viitattu 16.1.2024.
49. 1 2  Kauttuan Ruukinpuiston arvorakennuksiin voi tutustua matkapuhelimella tai tietokoneella *Yle Uutiset*.  5.1.2021. Viitattu 2.1.2024.
50. 1 2  Simo Ahtee: Kauttua on tulvillaan Aaltoa *ts.fi*.  10.7.2016. Viitattu 2.1.2024.
51. ↑  Terassitalo *Alvar Aalto Foundation | Alvar Aalto -säätiö*. Viitattu 15.12.2023.
52. ↑   Villa Aalto *Euran kunta*. Viitattu 15.12.2023.
53. ↑  Alvar Aalto Eurassa *Euran kunta*. Viitattu 2.1.2024.
54. ↑  Museot Eurassa *Euran kunta*. Viitattu 14.12.2023.
55. ↑  Esihistorian opastuskeskus Naurava lohikäärme *Euran kunta*. Viitattu 2.1.2024.
56. 1 2 3  Ykspäinen euralainen jakaa kunnian naapuriensa kanssa *Turun Sanomat*.  3.8.2004. Viitattu 20.12.2023.
57. 1 2  Yhteystiedot - Suomen evankelis-luterilainen kirkko evl.fi.  Arkistoitu 23.8.2018. Viitattu 23.8.2018.
58. ↑  Toimipaikat Euran seurakunta.  Arkistoitu 9.9.2011. Viitattu 5.10.2012.
59. ↑  Euran helluntaiseurakunta *euranhelluntaiseurakunta.fi*. Viitattu 1.1.2010.
60. ↑
61. ↑  Kolmonen, Jaakko 1988. *Kotomaamme ruoka-aitta: Suomen, Karjalan ja Petsamon pitäjäruoat*, s. 34. Helsinki: Patakolmonen Ky.
62. ↑  Elävän perinnön kansalliseen luetteloon 52 kohdetta *Valtioneuvoston kanslia*.  23.11.2017. Viitattu 20.12.2023.
63. ↑  Euranrinkilä *Euran kunta*. Viitattu 20.12.2023.
64. 1 2  Urheiluseurat *Euran kunta*. Viitattu 20.12.2023.
65. ↑  Euran Raiku *www.euranraiku.fi*. Viitattu 20.12.2023.
66. ↑  Lentopallo | Reima Antola valmensi Euran Suomen huipulle *Helsingin Sanomat*.  16.4.1999. Viitattu 20.12.2023.
67. ↑  Panelian Raikas ry *panelianraikas.fi*. Viitattu 20.12.2023.
68. ↑  Seura – Euran Naisvoimistelijat ry *eurannaisvoimistelijat.fi*. Viitattu 20.12.2023.
69. ↑  Etusivu - Kiukaisten Naisvoimistelijat ry - Ryhmäliikuntaa kaikenikäisille *Kiukaisten Naisvoimistelijat ry*. Viitattu 20.12.2023.
70. ↑  Ulkoliikuntapaikat *Euran kunta*. Viitattu 14.12.2023.
71. ↑  Sisäliikuntapaikat *Euran kunta*. Viitattu 14.12.2023.
72. ↑  Euran kunta joutuu auttamaan talousahdingossa olevaa urheilutaloa *Yle Uutiset*.  8.12.2023. Viitattu 20.12.2023.

Kirjallisuutta
--------------

* Hurme Tuomo, Nummelin Liisa & Wahlqvist Sirpa: Eura: välähdyksiä luonnosta, historiasta ja kulttuurista, Euran kunta 2010
* Koivisto Olavi Euran, Honkilahden ja Kiukaisten historia I, 1966
* Koivisto Olavi Euran, Honkilahden ja Kiukaisten historia II - Isostavihasta nykypäiviin, 1987
* Lehtosalo-Hilander Pirkko-Liisa Kalastajista kauppanaisiin: Euran esihistoria, Euran kunta, 2000
* Ruohomäki Anni 2019: Satakunnan sydämenlyöntejä: taiteilija Jalmari Karhula 1878–1942, Euran kunta, 2019
* Sivula Anna & Ruohomäki Anni (toim.): Virtaava sydän: Euran ja euralaisten historiaa 1860-luvulta 2000-luvulle. Euran kunta, 2022

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Eura**.
* Tilastokeskus - Euran avainluvut
* Nettikartat

|  |  |  |  |  |  |  |  |
| --- | --- | --- | --- | --- | --- | --- | --- |
| 

| * n
* k
* m
Satakunnan maakunnan kunnat |
| --- |
|  |
| Nykyiset kunnat | 
* Eura
* Eurajoki
* Harjavalta
* Huittinen
* Jämijärvi
* Kankaanpää
* Karvia
* Kokemäki
* Merikarvia
* Nakkila
* Pomarkku
* Pori
* Rauma
* Siikainen
* Säkylä
* Ulvila

 |
|  |
| Entiset kunnat | 
* Ahlainen
* Hinnerjoki
* Honkajoki
* Honkilahti
* Kauvatsa
* Kiukainen
* Kodisjoki
* Kullaa
* Köyliö
* Lappi
* Lavia
* Luvia
* Noormarkku
* Porin maalaiskunta
* Rauman maalaiskunta
* Vampula

 |

 |